ชะลอให้กู้เอสเอ็มอี
กสิกรไทยชะลอให้กู้เอสเอ็มอีรายใหม่ หลังลูกค้าเก่าขาดสภาพคล่อง ใช้สินเชื่อเป็นแค่ทุนหมุนเวียน
7 เม.ย. 2558

กสิกรไทยชะลอให้กู้เอสเอ็มอีรายใหม่ หลังลูกค้าเก่าขาดสภาพคล่อง ใช้สินเชื่อเป็นแค่ทุนหมุนเวียน 
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ธนาคารจะควบคุมการเติบโตของสินเชื่อผู้ประกอบการขนาดกลางและขนาดย่อม (เอสเอ็มอี) โดยชะลอการให้สินเชื่อรายใหม่ออกไปก่อน เพื่อเน้นการช่วยเหลือลูกค้ารายเก่าเป็นหลัก และคุมระดับสินเชื่อและคุณภาพหนี้ให้เหมาะสมกับสถานการณ์ 
“ยอมรับว่าคุณภาพสินเชื่อไม่ค่อยดี เนื่องจากลูกค้าค่อนข้างลำบากในทุกกลุ่มอุตสาหกรรม รายได้ลดลงจากกำลังซื้อของผู้บริโภคที่น้อยลงไป” นายพัชร กล่าว
นอกจากนี้ การชะลอปล่อยกู้ใหม่ เนื่องจากไตรมาสแรกสินเชื่อเอสเอ็มอีของธนาคารเติบโตเกินกว่าเป้าหมายที่ตั้งไว้ประมาณ 2,000-3,000 ล้านบาท โดยยอดคงค้างสินเชื่อรวมควรอยู่ที่ 5.4 แสนล้านบาท ส่วนใหญ่เป็นสินเชื่อเพื่อเป็นทุนหมุนเวียน เนื่องจากลูกค้าขาดสภาพคล่อง
อย่างไรก็ตาม ขณะนี้เอสเอ็มอียังไม่ลงทุนเพิ่ม ทำให้วงเงินสินเชื่อที่อนุมัติไว้เหลือค่อนข้างมาก แต่คาดว่าไตรมาส 2 น่าจะเริ่มเบิกใช้สินเชื่อ และจะเห็นการเติบโตของสินเชื่อที่ดีขึ้นในครึ่งหลังของปี โดยปี 2558 ธนาคารตั้งเป้าสินเชื่อเอสเอ็มอี เติบโต 7-9% คิดเป็นยอดคงค้างประมาณ 6.12 แสนล้านบาท จาก 5.68 แสนล้านบาทเมื่อสิ้นปี 2557 และรักษาระดับหนี้ไม่ก่อให้เกิดรายได้ (เอ็นพีแอล) ให้ลดลงอยู่ที่ 2.39% จาก 2.56% เมื่อปีที่แล้ว
สำหรับกลุ่มธุรกิจที่ยังชะลอ คือ กลุ่มโรงแรม ที่ยอดจองห้องพักหายไป 40-50% จากนักท่องเที่ยวชาวรัสเซียที่ลดลง กลุ่มผลิตภัณฑ์ทางการเกษตรที่มีปัญหาราคาสินค้าเกษตรตกต่ำ รวมทั้งกลุ่มอสังหา ริมทรัพย์ โดยเฉพาะหัวเมืองใหญ่ที่คอนโดมิเนียมล้น บางรายต้องหยุดโครงการเมื่อยอดจองไม่ได้ตามเป้าหมาย 
ขณะที่กลุ่มที่พอไปได้ คือ วัสดุก่อสร้าง รับเหมาก่อสร้าง จากการกระตุ้นเศรษฐกิจภาครัฐ ในแผนงานของกรมทางหลวงชนบทที่มีการซ่อมสร้างถนนในต่างจังหวัด รวมทั้งธุรกิจการค้าชายแดนที่คึกคักมากขึ้น แต่ไม่มากเท่าที่คาดหวังไว้ เพราะมีเพียงกิจกรรมทางเศรษฐกิจของภาครัฐที่ยังทำงานอยู่